শহরে আন্ত্রিকের সংক্রমণের উৎস কী? এই নিয়ে কাজ করতে না পারায় আক্ষেপ প্রকাশ করলেন কেন্দ্রীয় সংস্থা ‘ন্যাশনাল ইনস্টিটিউট অফ কলেরা অ্যান্ড এন্টেরিক ডিজিজ’ (নাইসেড) কর্তৃপক্ষ। 
শুক্রবার নাইসেডের অধিকর্তা শান্তা দত্ত জানান, ভিনরাজ্যে এমন পরিস্থিতি তৈরি হলে সঙ্গে সঙ্গে সংস্থার বিজ্ঞানীদের ডাক পড়ে। কিন্তু এ রাজ্য তাঁদের ডাকা হয় না। ফলে অনেক বিষয়েই সঠিক সময়ে পদক্ষেপ করা যায় না। এদিনই স্কুল অফ ট্রপিক্যাল মেডিসিনের ল্যাবরেটরিতে তৃতীয় দফায় জলের নমুনা পরীক্ষায় ফের আন্ত্রিকের জীবাণু মিলেছে। 
সম্প্রতি বাঘাযতীন এলাকায় আন্ত্রিকের সংক্রমণে বহু মানুষ অসুস্থ হন। এদিন শান্তা অভিযোগ করেন, ‘‘শহরে আন্ত্রিক ছড়াল। আমরা বসে বসে দেখলাম। আমাদের ডাকা হল না। তামিলনাড়ু, বিহার, ভিনরাজ্য আমাদের বিজ্ঞানীদের ডাকে। এখানে ডাকে না। বেলেঘাটা আইডি হাসপাতাল আমাদের কিছু নমুনা পরীক্ষা করতে দেয়। তা-ও অনেক দেরিতে আমরা নমুনা পাই।’’ শান্তা জানান, এ ধরনের কোনও রোগ ছড়িয়ে পড়লে খুব দ্রুত সেখান থেকে নমুনা সংগ্রহ করে পরীক্ষা করতে পারলে ব্যাকটেরিয়া, ভাইরাসের উপস্থিতি মেলে। যা বিজ্ঞানসম্মত। সেই প্রেক্ষিতেই রাজ্যের ভূমিকায় হতাশা প্রকাশ করেছেন বিজ্ঞানী শান্তা। 

অনুযোগ: শান্তা দত্ত। ফাইল চিত্র
ঘটনা হল, কেন্দ্রীয় সংস্থা হওয়ায় নাইসেড কর্তৃপক্ষ কখনওই রাজ্যের কোনও বিষয়ে নিজে থেকে হস্তক্ষেপ করতে পারেন না। নাইসেড কর্তৃপক্ষের এই মন্তব্য নিয়ে কোনও কথা বলতে চাননি স্বাস্থ্যভবনের একাধিক কর্তা। 
এদিকে, ট্রপিক্যালের তরফে এদিনই মুখবন্ধ খামে তৃতীয় দফায় জলের পরীক্ষার রিপোর্ট পাঠানো হয়েছে স্বাস্থ্যভবনে। কী রয়েছে রিপোর্টে? স্বাস্থ্যভবন সূত্রের খবর, এদিন ছ’টি নমুনায় আন্ত্রিকের ব্যাকটেরিয়া কলিফর্ম মিলেছে বলে ট্রপিক্যাল কর্তৃপক্ষ জানিয়েছেন। সব মিলিয়ে শুধুমাত্র ট্রপিক্যালের পরীক্ষায় আন্ত্রিক আক্রান্ত ১৬টি জায়গায় জীবাণুর সংক্রমণ মিলেছে। এ সম্পর্কে অবশ্য কিছু জানাতে চাননি স্বাস্থ্যকর্তারা। আরও বেশ কয়েকটি নমুনা পরীক্ষা চলছে ট্রপিক্যালে। সেখানকার এক গবেষকের কথায়, ‘‘এখন জীবাণুর বিশ্লেষণের কাজ চলছে। চরিত্র দেখা হচ্ছে।’’